CELEX: 62008TN0405
Language: el
Date: 2008-09-18 00:00:00
Title: Υπόθεση T-405/08: Προσφυγή της 18ης Σεπτεμβρίου 2008 — SPAR Österreichische Warenhandel κατά Επιτροπής

10.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 6/32
            
         Προσφυγή της 18ης Σεπτεμβρίου 2008 — SPAR Österreichische Warenhandel κατά Επιτροπής
   (Υπόθεση T-405/08)
   (2009/C 6/66)
   Γλώσσα διαδικασίας: η γερμανική
   Διάδικοι
   
      Προσφεύγουσα: SPAR Österreichische Warenhandels-AG (εκπρόσωποι: A.-H. Bischke, S. Brack και D. Bräunlich, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της καθής της 23ης Ιουνίου 2008·
            
         
               —
            
            
               να καταδικάσει την καθής στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα βάλλει κατά της αποφάσεως της Επιτροπής, της 23ης Ιουνίου 2008, στην υπόθεση COMP/M.5047 — REWE/ADEG, με την οποία η Επιτροπή επέτρεψε την απόκτηση του αποκλειστικού ελέγχου της ADEG Österreich Handelsaktiengesellschaft από την Billa AG, επιχείρηση του γερμανικού ομίλου REWE. Η προσφεύγουσα ισχυρίζεται ότι η Επιτροπή δεν έπρεπε να επιτρέψει τη διαδικασία συγχωνεύσεως σύμφωνα με το άρθρο 6, παράγραφος 2, του κανονισμού ΕΚ για τις συγκεντρώσεις (1), διότι οι δοθείσες διαβεβαιώσεις περί υποχρεώσεων δεν αρκούν για να εξαφανίσουν τις υπάρχουσες κατά τη γνώμη της αμφιβολίες από πλευράς ανταγωνισμού.
   Προς στήριξη της προσφυγής της, η προσφεύγουσα προβάλλει δύο λόγους.
   Πρώτον, η προσφεύγουσα προβάλλει την παράβαση του άρθρου 6, παράγραφος 1, στοιχείο γ', του κοινοτικού κανονισμού περί των συγκεντρώσεων, διότι η Επιτροπή εσφαλμένως δεν κίνησε τη διαδικασία της κύριας εξέτασης (φάση II), αλλά επέτρεψε, υπό όρους, το σχέδιο συγκεντρώσεων REWE/ADEG στην φάση Ι. Η Επιτροπή δεν υπολόγισε επαρκώς τις επιπτώσεις του σχεδίου συγκεντρώσεως επί του ανταγωνισμού και αγνόησε επίσης για τον λόγο αυτό τις ουσιώδεις επιφυλάξεις από απόψεως ανταγωνισμού έναντι του σχεδίου συγκεντρώσεως. Πιο συγκεκριμένα, η παράβαση απορρέει από τα ακόλουθα πρόδηλα σφάλματα εκτιμήσεως.
   
               —
            
            
               Η Επιτροπή αγνόησε τις επιπτώσεις του σχεδίου συγκεντρώσεως από πλευράς ανταγωνισμού στην αγορά διαθέσεως σε ολόκληρη την Αυστρία, δεδομένου ότι αυτή υπέθεσε εσφαλμένως ότι υπήρχαν πολλοί ανταγωνιστές και υποτίμησε το ανταγωνιστικό δυναμικό της ADEG.
            
         
               —
            
            
               Υπέπεσε σε σφάλματα κατά τον καθορισμό και την εκτίμηση της θέσεως των συμβαλλομένων στην αγορά, σε περιφερειακό και τοπικό επίπεδο.
            
         
               —
            
            
               Οι δεσμεύσεις τις οποίες αποδέχθηκε η Επιτροπή δεν μπορούν να εξαφανίσουν τις αμφιβολίες από απόψεως ανταγωνισμού, δεδομένου ότι εξετάστηκαν επί εσφαλμένης βάσεως.
            
         
               —
            
            
               Η Επιτροπή υπολόγισε και εξετίμησε εσφαλμένως τις επιπτώσεις, από πλευράς ανταγωνισμού, στις αγορές εργασίας.
            
         Δεύτερον, η Επιτροπή παρέβη ουσιώδεις τύπους κατά τη διάρκεια της διαδικασίας ελέγχου της συγκεντρώσεως. Προσέβαλε το δικαίωμα ακροάσεως της προσφεύγουσας και των κρατών μελών, διότι αυτή δεν υπέβαλε την τελευταία προσφορά δεσμεύσεως των συμβαλλομένων σε εξέταση αγοράς ούτε τη διαβίβασε στα κράτη μέλη. Επιπλέον, δεν αιτιολόγησε επαρκώς την απόφασή της.
   
      (1)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («Κοινοτικός κανονισμός συγκεντρώσεων») (ΕΕ L 24, σ. 1).